የአፍሪካ ህብረት እና ተመድ በሰብዓዊ መብቶች ጥበቃ ላይ የጋራ ምክክር አደረጉ
የአፍሪካ ህብረት እና የተባበሩት መንግስታት ድርጅት በሰብዓዊ መብቶች ጥበቃ ላይ የጋራ ምክክር አድርጓል፡፡የምክክር መድረኩን የአፍሪካ ህብረት ኮሚሽን የፖለቲካ ጉዳዮች ዘርፍ እና የተባበሩት መንግስታት ድርጅት የሰብዓዊ መብቶች ጽ/ቤት በጋራ አዘጋጅተውታል፡፡የምክክር መድረኩ ዋና ዓላማም የአፍሪካ ህብረት እያጋጠመው ካለው አለመረጋጋት እና ግጭቶች ጋር ተያይዞ ያለው ፈተና ከፍተኛ በመሆኑ የሰብዓዊ መብቶችን ለማስጠበቅ የአፍሪካ ህብረት ከተባበሩት መንግስታት ድርጅት ጋር ተቀናጅተው ለመስራት በሚያስችሉ ሃሳቦች ዙሪያ ለመመካከር ነው፡፡በመድረኩ የተገኙ የአፍሪካ ህብረት ኮሚሽን ኮሚሽነር ሙሳ ፋቂ መሀማት ህብረቱ በአፍሪካ የሰብዓዊ መብቶችን ለማስጠበቅ በርካታ ጥረቶች ሲያደርግ እንደነበረ እና ብዙ ስራዎች እንደተሰሩ ገልጸዋል፡፡የአለም ዓቀፉ ማህበረሰብ አፍሪካ የምትገኝበት ተጨባጭ ሁኔታ በግንዛቤ ውስጥ በማስገባት ለሰብዓዊ መብቶች ጥበቃ የሚደረጉ ጥረቶችን መደገፍ እንዳለበትም ጥሪ አቅርበዋል፡፡በአህጉሪቱ በተለያዩ አካባቢዎች የሚከሰቱ ግጭቶች እና አለመግባባቶች ፍትህን በማዛባት ለሰብዓዊ መብቶች ጥበቃ የሚደረገውን ጥረት በመግታት ረገድ የሚጫወተው ሚና ቀላል እንዳልሆነ ነው ኮሚሽነሩ ያሳሰቡት፡፡በምክክር መድረኩ የተገኙት የተባበሩት መንግስታት ድርጅት የሰብዓዊ መብት ከፍተኛ ኮሚሽነር ዘይድ ራአድ የሰብዓዊ መብቶችን ማስጠበቅ ለአለም ሰላም መከበር ቁልፍ ሚና ከመጫወቱ ባሻገር የሰብዓዊ ክብር ከማስጠበቅ ረገድ የሚጫወተው ሚና ከፍተኛ መሆኑን ገልጸዋል፡፡የዘር የበላይነትን ለማስጠበቅ የሚደረገው ጥረት፣ የውጭ ዜጎችን መጥላት፣ ማግለል እና አልፎ አልፎም የሚታየው የአለመቻቻል ተግባራት በአፍሪካ የሰብዓዊ መብቶችን ለማስጠበቅ ፈተና እንደሆኑ አንስተዋል፡፡በአፍሪካ ቢሎም በአለም ላይ ሰላም እንዲሰፍን ለማድረግ አፍሪካ በሰብአዊ መብቶች ጥበቃ ላይ አተኩራ መስራት እንዳለባትም ከፍተኛ ኮሚሽነሩ አሳስበዋል፡፡የሰብአዊ መብቶች ጥሰት በአፍሪካ የሰላም እና መረጋጋት እጦት መንስኤ ከሆነ አፍሪካ ከአዙሪት ለመውጣት ምን ምን ተግባራት ማከናወን ይጠበቅባታል በሚሉ ጉዳዮች ላይ ከአፍሪካ ህብረት እና ከተባበሩት መንግስታት ድርጅት ከሰብዓዊ መብት ጽ/ቤት ከተወጣጡ ኃላፊዎች እና ባለሙያዎች ጋር በርካታ ነጥቦች ተነስተው ተወያይተውበታል፡፡የተመድ የሰብዓዊ መብቶች ከፍተኛ ኮሚሽነር ዘይድ ራአድ በኢትዮጵያ በሚኖራቸው የአራት ቀናት ቆይታ የአፍሪካ ህብረት ኮሚሽን ኮሚሽነር ሙሳ ፋቂ መሃማትን አግኝተው በተናጠል ይወያያሉ ተብሎም ይጠበቃል፡፡